遊王原山
作者：李綱
朝代：宋

paragraphs: 假道廬陵郡，薄遊青原山。
山空松桂香，殿閣森回環。
三泉湛寒玉，洗我襟抱煩。
況與二三子，杖屨同躋攀。
笑觀顔黄碑，筆勢驚飛騫。
昔也有高士，妙指窮玄關。
心花五葉開，法炬千燈傳。
當時尋思人，一見心不瀾。
至今三百載，水碧山蒼然。
嗟我愛山水，所至必縱觀。
聊於戎馬際，偷此半日閑。
適野慕裨諶，命駕睎謝安。
規模寂寞濱，指揮衝談笑閒。
矧茲湖湘盜，鉤鋤本元元。
弄兵潢池中，豈足勞戈鋋。
願宣天子德，往使疲瘵歡。
龔遂理渤海，營平破先零。
威靈及襄漢，恢復從荆蠻。
國恩粗可報，乞身返田園。
持此問祖師，神交當解顔。